**ΑΦΗΓΗΣΗ**

|  |
| --- |
| Αφήγηση είναι μια πράξη επικοινωνίας με την οποία παρουσιάζεται προφορικά ή γραπτά μια σειρά πραγματικών ή πλασματικών (επινοημένων) γεγονότων. Κάθε αφήγηση, ως πράξη επικοινωνίας, προϋποθέτει τουλάχιστον δύο πρόσωπα: ένα πομπό - τον αφηγητή- και κάποιον στον οποίο απευθύνεται ο αφηγητής -τον αποδέκτη - της αφήγησης. Η έκταση της αφήγησης ποικίλλει· μπορεί η αφήγηση να είναι πολύ εκτεταμένη ή να περιορίζεται σε μια μόνο φράση. Ένα τέτοιο παράδειγμα αποτελεί η ρήση του Καίσαρα "Veni, Vidi, Vici" («ήρθα, είδα, νίκησα»), που θεωρείται η συντομότερη αφήγηση. Σε κάθε αφήγηση διακρίνουμε το **αφηγηματικό περιεχόμενο** (γεγονότα – πράξεις προσώπων που συνιστούν μια ιστορία) και την **αφηγηματική πράξη** (τον τρόπο με τον οποίο παρουσιάζονται τα γεγονότα από τον αφηγητή). |

**ΠΟΙΟΣ ΑΦΗΓΕΊΤΑΙ;**

Στις αφηγήσεις πραγματικών γεγονότων συνήθως είναι φανερό ποιος αφηγείται. Σε μια μαρτυρική κατάθεση π.χ. ο αφηγητής είναι το ίδιο πρόσωπο που καταθέτει προφορικά ή γραπτά τη μαρτυρία του. Στην περίπτωση της λογοτεχνίας όμως τα πράγματα είναι πιο σύνθετα. **Ο αφηγητής και ο συγγραφέας είναι δύο διαφορετικά πρόσωπα που δεν πρέπει να συγχέονται.** Ο συγγραφέας είναι ένα πραγματικό πρόσωπο με αληθινή ζωή· υπάρχει έξω από το κείμενο. Αντίθετα, ο αφηγητής είναι ένα πρόσωπο του κειμένου που υπάρχει μόνο μέσα στο πλαίσιο του πλασματικού λόγου, είναι δηλαδή ένα κατασκεύασμα από λέξεις. Φυσικά, αυτοβιογραφικά στοιχεία του συγγραφέα μπορεί να υπάρχουν στον αφηγητή, όπως εξάλλου και σε όλα τα πρόσωπα του έργου. Και στις δύο περιπτώσεις πάντως μπορούμε να διακρίνουμε δύο τύπους αφηγητή, **ανάλογα με το βαθμό συμμετοχής του** στα γεγονότα που αφηγείται:

|  |
| --- |
| α) **ομοδιηγητικός** : ο αφηγητής συμμετέχει στα γεγονότα είτε ως πρωταγωνιστής (αυτοδιηγητικός) είτε ως αυτόπτης μάρτυρας ή ως δευτερεύον πρόσωπο, π.χ. ο αφηγητής σε μια αυτοβιογραφία ή σε απομνημονεύματα, οπότε στο κείμενο επικρατεί το πρώτο ρηματικό πρόσωπο  β) **ετεροδιηγητικός** : ο αφηγητής δε μετέχει καθόλου στα γεγονότα, οπότε επικρατεί συνήθως το τρίτο ρηματικό πρόσωπο. |

Επίσης ο αφηγητής μπορεί να διακριθεί, **ως προς το αφηγηματικό επίπεδο**, σε δύο τύπους:

|  |
| --- |
| **α) εξωδιηγητικός** ονομάζεται ο κύριος αφηγητής της ιστορίας -αφηγητής πρώτου βαθμού- ο οποίος είτε διηγείται μια ιστορία στην οποία δεν έχει συμμετοχή εξωδιηγητικός-ετεροδιηγητικός, είτε τη δική του ιστορία εξωδιηγητικός-ομοδιηγητικός.  **β) ενδοδιηγητικός** ονομάζεται ο αφηγητής που αποτελεί πρόσωπο της κύριας ιστορίας και μέσα στο πλαίσιο αυτής διηγείται μια άλλη εγκιβωτισμένη ιστορία, και κατ’ αυτό τον τρόπο γίνεται αφηγητής δεύτερου βαθμού. |

**Η ΟΠΤΙΚΗ ΓΩΝΙΑ ΣΤΗΝ ΛΟΓΟΤΕΧΝΙΚΗ ΑΦΗΓΗΣΗ**

Οπτική γωνία = η σκοπιά/θέση από την οποία ο αφηγητής ή κάποιος ήρωας βλέπει (κυριολεκτικά ή μεταφορικά) τα δρώμενα.

α) **αφήγηση με μηδενική εστίαση (παντογνώστης αφηγητής):** πρόκειται για αφήγηση χωρίς συγκεκριμένη οπτική γωνία από έναν παντογνώστη αφηγητή. Ο αφηγητής γνωρίζει τα πάντα για τα πρόσωπα της αφήγησης. Γνωρίζει τις σκέψεις και τα συναισθήματα όλων των προσώπων. Συχνά γνωρίζει και λέει περισσότερα από όσα γνωρίζουν τα πρόσωπα της ιστορίας. Θα λέγαμε λοιπόν ότι πρόκειται για έναν αφηγητή - Θεό που βλέπει τον κόσμο από παντού, όχι από ένα συγκεκριμένο σημείο. Αφηγείται σε γ’ ρηματικό πρόσωπο.

β**) αφήγηση με εσωτερική εστίαση (αφηγητής-άνθρωπος)**: πρόκειται για αφήγηση από την οπτική γωνία ενός προσώπου, με περιορισμένη κατά συνέπεια γνώση στα όριά του. Ο αφηγητής «βλέπει» μέσα από τα μάτια ενός προσώπου της ιστορίας, γνωρίζει τις μύχιες σκέψεις του, τα συναισθήματά του, τα κίνητρά του κτλ. Αφηγείται συνήθως σε α’ ρηματικό πρόσωπο.

γ) **αφήγηση με εξωτερική εστίαση** **(αφηγητής-κάμερα)** : ο αφηγητής γνωρίζει λιγότερα από τα πρόσωπα της ιστορίας τα οποία εμφανίζονται να δρουν μπροστά στα μάτια του αναγνώστη χωρίς να ξέρει τις προθέσεις και τα αισθήματά τους (π.χ. έργα μυστηρίου ή αστυνομικά μυθιστορήματα).

**ΑΦΗΓΗΜΑΤΙΚΟΙ ΤΡΟΠΟΙ**

* **Αφήγηση** (= έκθεση των γεγονότων από τον αφηγητή, χωρίς άμεση παράθεση των λόγων τους).
* **Διάλογος** => με τον διάλογο, ο συγγραφέας επιδιώκει:
* να προσδώσει δραματικότητα, ζωντάνια και φυσικότητα στην αφήγηση.
* να σκιαγραφήσει τα πρόσωπα, τον χαρακτήρα τους και τις απόψεις τους – τα πρόσωπα αποκτούν αληθοφάνεια.
* να αποδώσει εναργέστερα τα συναισθήματα των προσώπων και να εμπλέξει τον αναγνώστη στο συναισθηματικό κλίμα της ιστορίας
* **Περιγραφή** (= περιγραφή τοπίων, τόπων και προσώπων) => με την περιγραφή ο συγγραφέας επιδιώκει:
* Να σκιαγραφήσει τα πρόσωπα, να στήσει το σκηνικό της δράσης και γενικά να φωτίσει την αφήγηση με διάφορες άμεσες ή έμμεσες πληροφορίες.
* Να πετύχει τη μετάβαση από το ένα αφηγηματικό μέρος στο άλλο.
* Να προκαλέσει αγωνία και αναμονή (suspens) στον αναγνώστη με την επιβράδυνση της δράσης, αφού με την περιγραφή φαίνεται ότι σταματάει ο αφηγηματικός χρόνος.
* Να προσφέρει αισθητική απόλαυση στον αναγνώστη.
* Να βοηθήσει τον αναγνώστη να ανασυνθέσει στη φαντασία του την εικόνα των προσώπων, των τόπων κτλ.
* **Σχόλια** (= ο αφηγητής ενσωματώνει στην αφήγηση δικά του σχόλια για τα πρόσωπα, τις επιλογές τους, τις καταστάσεις κτλ.)
* δίνει την εντύπωση ότι κάνει έναν διάλογο με τον αναγνώστη
* βοηθά τον αναγνώστη να κατανοεί συμπεριφορές και να προβληματίζεται
* επιβραδύνει την ροή της αφήγησης
* **Ελεύθερος Πλάγιος Λόγος**
* **Εσωτερικός μονόλογος** (= ο ήρωας μιλά μόνος, χωρίς ακροατή)
* εστιάζει στη ροή των σκέψεων ενός πρωταγωνιστή, στα συναισθήματα, τις αναμνήσεις του
* αφήνει τα πρόσωπα να αποκαλυφθούν στον αναγνώστη μέσα από τα λόγια, τις βαθύτερες σκέψεις, τις εσωτερικές τους διεργασίες.

**ΧΡΟΝΟΣ ΙΣΤΟΡΙΑΣ – ΧΡΟΝΟΣ ΑΦΗΓΗΣΗΣ**

|  |
| --- |
| **Ο χρόνος ως προς τη σειρά παρουσίασης των γεγονότων** |

Σε κάθε λογοτεχνικό κείμενο υπάρχουν δύο μορφές χρόνου: ο χρόνος της ιστορίας, που συνιστά τον πραγματικό χρόνο στο πλαίσιο του οποίου εκτυλίχθηκαν τα γεγονότα της αφήγησης και αντιστοιχεί στην πραγματική τους διάρκεια, και ο χρόνος της αφήγησης που περιλαμβάνει τη διάρκεια που αποκτούν τα ίδια γεγονότα στο πλαίσιο της αφήγησης και τη σειρά με την οποία παρουσιάζονται.

**Ευθύγραμμη/Γραμμική αφήγηση:** Τα γεγονότα παρουσιάζονται στην αφήγηση με τη σειρά που συνέβησαν.

**Αφήγηση με αναχρονίες:** Η παρουσίαση των γεγονότων δεν ακολουθεί την πραγματική τους σειρά και στην αφήγηση παρατηρούνται αναλήψεις και προλήψεις.

* **Ανάληψη (ή αναδρομή):** Ο αφηγητής προχωρά σε αναδρομική αφήγηση γεγονότων του παρελθόντος, διακόπτοντας την πορεία της αφήγησης (flashback).

|  |
| --- |
| **Ο χρόνος ως προς τη διάρκεια των γεγονότων** |

* **Πρόληψη:** Ο αφηγητής παραβιάζει τη χρονική σειρά και παρουσιάζει γεγονότα που θα γίνουν σε κάποιο μελλοντικό σημείο, προοικονομώντας κατ’ αυτό τον τρόπο μεταγενέστερες εξελίξεις.

**Επιτάχυνση**: Ο χρόνος της αφήγησης διαρκεί λιγότερο από τον χρόνο της ιστορίας είτε γιατί ο αφηγητής συμπυκνώνει, δηλαδή παρουσιάζει με συντομία γεγονότα που έχουν μεγάλη διάρκεια (**περίληψη**), είτε γιατί δεν τα αναφέρει καθόλου (**έλλειψη/αφηγηματικό κενό**).

**Επιβράδυνση**: Ο αφηγητής επιβραδύνει την αφήγηση των γεγονότων είτε παρεμβάλλοντας στοιχεία περιγραφής ή σχόλια, είτε παρουσιάζοντας διεξοδικά τις σκέψεις και τις αντιδράσεις των προσώπων σε ό,τι αφορά ένα γεγονός που πιθανώς διήρκεσε ελάχιστες μόλις στιγμές.